РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/426-21

25. октобар 2021. године

Б е о г р а д

З А П И С Н И К

66. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО

НАРОДНЕ СКУПШТИНЕ, ОДРЖАНЕ 22. ОКТОБРА 2021. ГОДИНЕ

 Седница је почела у 13.15 часова.

 Седницом је председавала Јелена Жарић Ковачевић, председник Одбора.

 Седници су присуствовали чланови Одбора: Невена Веиновић, Илија Матејић, Лука Кебара, Угљеша Мрдић, Виолета Оцокољић, Оља Петровић и Жељко Томић.

Седници Одбора присуствовали су заменици чланова Одбора: Весна Недовић, заменик Вука Мирчетића, Адам Шукало, заменик Миленка Јованова, Дејан Кесар, заменик Ђорђа Тодоровића и Борисав Ковачевић, заменик Ђура Перића.

 Седници нису присуствовали чланови Одбора: Балинт Пастор, Дубравка Краљ, Тома Фила, Марија Јевђић и Јован Палалић, нити њихови заменици.

 Седници су присуствовали и народни посланици Милош Терзић и Зоран Томић.

 На позив председника Одбора, седници су присуствовали: Ивица Дачић, председник Народне скупштине, Бранко Маринковић, заменик генералног секретара Народне скупштине, Градимир Ненадовић, заменик директора Републичког секретаријата за законодавство, Владан Петров, судија Уставног суда и члан Венецијанске комисије испред Републике Србије и Владимир Винш, виши саветник у Министарству правде.

 На позив председника Одбора, седници су присуствовали и: Елвира Ковач, председник Одбора за европске интеграције, Муамер Бачевац, председник Одбора за људска и мањинска права и равноправност полова, Александар Марковић, председник Одбора за одбрану и унутрашње послове, Верољуб Арсић, председник Одбора за привреду, регионални развој, трговину, туризам и енергетику и Жарко Обрадовић председник Одбора за спољне послове.

 На позив председника Одбора, седници су присуствовали и: Јовица Тодоровић, представник политичке странке „Народна странка“, Срђан Сандић, представник политичке организације „Демократе Србије“, Александар Шешељ, представник политичке странке „Српска радикална странка“, Саша Радуловић и Војин Биљић, представници покрета „Доста је било“, Раде Вељановски, представник политичке организације „Грађански демократски форум“ и Мирољуб Албијанић, представник странке „Здрава Србија“.

На предлог председника, Одбор је једногласно (12 гласова за) усвојио следећи

**Д н е в н и р е д:**

 1. Расправа о променама Устава Републике Србије у области правосуђа, уз учешће представника ванпарламентарне опозиције.

**Прва тачка дневног реда:** . Расправа о променама Устава Републике Србије у области правосуђа, уз учешће представника ванпарламентарне опозиције

 Председник Одбора подсетила је присутне о процедури коју је Одбор за уставна питања и законодавство спровео поводом промена Устава Републике Србије у области правосуђа. Навела је да је Одбор организовао 11 јавних слушања на тему: „Промене Устава Републике Србије у области правосуђа“, ради прикупљања информација, мишљења и ставова о променама Устава различитих релевантних институција, удружења и стручњака из ове области. Додала је да су на овим скуповима учествовали представници правосуђа, струковних удружења, независних државних органа, стручне јавности и адвокатских комора Србије, представници цивилног друштва, амбасада ЕУ, Велике Британије, САД и Канаде, као и представници међународних организација, делегација Европске уније у Србији, Мисије ОЕБС у Србији и Канцеларије Савета Европе у Београду. Подсетила је и на то да је Одбор донео Одлуку о формирању Радне групе са задатком да изради Акт о промени Устава Републике Србије, као и да је полазна основа за рад Радне групе био нацрт уставних амандмана у области правосуђа из октобра 2018. године (усклађен са препорукама Венецијанске комисије и унапређен коментарима стручне јавности), те да је Радна група радила и на Нацрту закона за спровођење амандмана од I. до XXXII. на Устав Републике Србије.

 На седници Одбора, присутнима се обратио и председник Народне скупштине Ивица Дачић који је истакао важност и комплексност овог задатка, у којем Народна скупштина, а посебно Одбор за уставна питања и законодавство имају кључну улогу и истакао је да је овај поступак промене Устава до сада вођен по највишим демократским стандардима и уз пуно поштовање одредби за промену Устава. Констатовао је да поступак иде добром динамиком и да постоји много разлога да исти буде окончан у мандату овог сазива Народне скупштине, што је и један од захтева када је реч о његовој промени. Он је присутне информисао да је Венецијанска комисија 15. октобра дала позитивно мишљење на нацрт уставних амандмана, што је био важан корак за наставак процедуре.

 Члановима Одбора и представницима ванпарламентарне опозиције обратио се Владимир Винш представник Министарства правде. Он је навео да су предложене промене Устава предвиђене као активност у Акционом плану за преговарачко поглавље 23, који је Влада Републике Србије усвојила 27. априла 2016. године и који је ревидиран 10. јула 2020. године, те да представљају најзначајнију реформу у области владавине права, која је основна вредност сваког демократског друштва и један од приоритета политике Европске уније. Нагласио је да Република Србија посвећује велику пажњу испуњавању обавеза из Акционог плана за преговарачко поглавље 23, да се промене Устава спроводе у циљу унапређења квалитета правде, као и независности, непристрасности, стручности, одговорности и ефикасности правосуђа, те да уколико до уставних промена дође, то ће значити јачање владавине права и напредак Србије у једној важној области, а самим тим и боље оцене у процесу преговора за чланство у Европској унији. У свом обраћању навео је да је промена Устава услов за испуњавање значајног броја препорука Групе држава против корупције (ГРЕКО), а биће искључено и учешће политике у избору судија, председника судова, јавних тужилаца и заменика јавних тужилаца, што ће омогућити већу независност судија и већу самосталност тужилаца.

 У наставку седнице, председник Одбора је рекла да коначан текст уставних промена још није усвојен и позвала све присутне да дају своје конкретне предлоге.

 Током расправе о промени Устава, учешће су узели представници ванпарламентарне опозиције: Александар Шешељ, представник политичке странке „Српска радикална странка“, Саша Радуловић и Војин Биљић, представници покрета „Доста је било“, Јовица Тодоровић, представник политичке странке „Народна странка“ и Мирољуб Албијанић, представник странке „Здрава Србија“.

 Седница је завршена у 16,15 часова.

 Саставни део записника чине стенографске белешке.

 СЕКРЕТАР ПРЕДСЕДНИК

др Радоје Церовић Јелена Жарић Ковачевић